“หุ้นเอเชีย” เปิดบวก หลัง “เฟด” ส่งสัญญาณชะลอขึ้นดอกเบี้ย
“ตลาดหุ้นเอเชีย” เปิดบวก หลังจากธนาคารกลางสหรัฐ ส่งสัญญาณว่าจะเปลี่ยนมาปรับขึ้นดอกเบี้ยน้อยลงในเร็วๆ นี้ในรายงานการประชุมนโยบายการเงินครั้งล่าสุด
“ตลาดหุ้นเอเชีย” เปิดบวก หลังจากธนาคารกลางสหรัฐ ส่งสัญญาณว่าจะเปลี่ยนมาปรับขึ้นดอกเบี้ยน้อยลงในเร็วๆ นี้ในรายงานการประชุมนโยบายการเงินครั้งล่าสุด
24 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ หลังจากธนาคารกลางสหรัฐ (เฟด) ส่งสัญญาณว่าจะเปลี่ยนมาปรับขึ้นดอกเบี้ยน้อยลงในเร็วๆ นี้ในรายงานการประชุมนโยบายการเงินครั้งล่าสุด
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 28,373.72 จุด เพิ่มขึ้น 257.98 จุด หรือ +0.92%, ดัชนี HSI ตลาดหุ้นฮ่องกงเปิดวันนี้ที่ 17,684.53 จุด เพิ่มขึ้น 160.72 จุด หรือ +0.92% และดัชนี SSE Composite ตลาดหุ้นจีนเปิดวันนี้ที่ 3,104.10 จุด เพิ่มขึ้น 7.19 จุด หรือ +0.23%
ทั้งนี้ คณะกรรมการกำหนดนโยบายการเงินของธนาคารกลางสหรัฐ (FOMC) เปิดเผยรายงานการประชุมประจำวันที่ 1-2 พ.ย.เมื่อวานนี้ (23 พ.ย.) โดยระบุว่า แม้กรรมการเฟดตระหนักว่าตัวเลขเงินเฟ้อยังไม่ได้ส่งสัญญาณชะลอตัวลงอย่างมีนัยสำคัญ แต่กรรมการเฟดส่วนใหญ่มีความเห็นตรงกันว่า เป็นเรื่องเหมาะสมที่จะชะลอการปรับขึ้นอัตราดอกเบี้ยในเร็ว ๆ นี้ เมื่อพิจารณาถึงผลกระทบของนโยบายการเงินของเฟดที่มีต่อเศรษฐกิจ
ขณะที่ธนาคารกลางเกาหลีใต้ (BOK) ปรับขึ้นดอกเบี้ย 0.25% ตามคาดในวันนี้ โดยเป็นการปรับขึ้นดอกเบี้ยน้อยลงกว่าครั้งที่แล้ว
ด้านสำนักข่าวบลูมเบิร์กรายงานว่า เมืองเจิ้งโจวซึ่งเป็นที่ตั้งของโรงงานผลิต iPhone ที่ใหญ่ที่สุดของบริษัทแอปเปิ้ล จะถูกล็อกดาวน์เป็นเวลา 5 วัน หลังจากเจ้าหน้าที่ในเมืองประกาศว่า การระบาดของโรคโควิด-19 เข้าสู่ภาวะวิกฤตแล้ว
อีกทั้งหน่วยงานควบคุมโรคระบาดในเมืองเจิ้งโจวออกแถลงการณ์เมื่อเย็นวันพุธ (23 พ.ย.65) ว่า มาตรการล็อกดาวน์ หรือที่ในจีนเรียกว่า “มาตรการควบคุมการสัญจร” จะมีผลบังคับใช้ในเขตเมืองหลักตั้งแต่วันที่ 25-29 พ.ย.65 เนื่องจากยอดผู้ติดเชื้อโควิด-19 เพิ่มสูงขึ้น โดยเมืองเจิ้งโจวพบผู้ติดเชื้อ 996 รายเมื่อวานนี้ ซึ่งเพิ่มขึ้นจาก 813 รายของวันอังคาร (22 พ.ย.65)